Saliyané iku, carita réliyèp ing Candhi Prambanan ora mirib carita ing "Kakawin Ramayana", nanging luwih mirib carita ing "Hikayat Seri Rama" kang tinulis ing basa Malayu. "Serat Rama" ana bédané saka carita ing réliyèp. "Serat Rama" kawiwitan mawa latar ing kraton lan carita bab mulabukané kulawarga Rahwana. Carita bab kulawargané Rahwana mau minangka cuwilan saka layang "Arjuna Wijaya" anggitané Empu Tantular. Réliyèp carita Ramayana ing Candhi Siwah lan Candhi Brahma nyaritakaké saka lairé Rama nganti adegé Kusa, anaké Rama kang lanang, minangka ratu ing Ayodya. Réliyèp Ramayana ing Candhi Siwah pinahat ing 24 babagan lan ngemu 42 jejer, déné ing Candhi Brahma pinahat ing 21 babagan lan ngemu 30 jejer.